Fant ny nyre på Facebook
Brown sto hjelpeløs og så sin egen helse bli verre og verre for hver dag som gikk mens han sto på venteliste for å få en nyre fra en avdød donor. Denne hadde han måttet vente på i minst tre år.38-åringen som er tobarnsfar fra delstaten Washington i USA, laget en profil på Facebook hvor han søkte etter noen som frivillig ville gi han en nyre. Venner hjalp til ved å spre ordet på det sosiale mediet og til slutt var det en kvinne ved navn Jacqueline Ryall som meldte seg, skriver Daily Mail. Ryall er en mangeårig venn av Browns kone og har helt tilfeldig samme blodtype som ham. - Hun sa det ikke var for meg egentlig, men for ungene mine, fordi de fortjener å ha en far i live, sier han og innrømmer at det var litt flaut å be om hjelp på en så offentlig måte. Og Brown er ikke den eneste som har reddet livet sitt gjennom sosiale medier. En mann fra delstaten Michigan fant også nyre gjennom Facebook i fjor, og en kvinne gjorde det samme gjennom Craigslist, et annonsenettsted på linje med finn.no.I Norge er reglene slik at kun slektninger og nær familie kan donere den ene nyren sin. - Man må finne ut om organer matcher i tillegg skal psyken til enhver donor også være i orden før man gjennomfører en donasjon. Så å finne en nyre på denne måten i Norge ville vært vanskelig å gjennomføre, sier informasjonskonsulent Troels Mathisen hos stiftelsen Organdonasjon. Han er betenkt i forhold til denne fremgangsmåten. Mathisen mener at man ikke kan være sikker på donorens motiver. - Det kan bygges opp forventninger fra donorens side, som for eksempel hvordan mottaker skal leve livet sitt etter donasjonen, det kan være pengekrav inne i bildet eller at donor vil ha et nivå av kontakt som mottaker ikke ønsker.
Damon Brown la ut «annonse» på Facebook etter at han fikk diagnosen nyresvikt. Nå har han funnet en erstatning for sin ødelagte nyre.